Fanontaniana faharoa io dia mampiorina kokoa ny seha-pitenenana misy ny mpampianatra sy ny mpianatra, ary fehezanteny feno tokony halain’ny mpianatra tahaka amin’ny valinteny izay omeny. Io fanontaniana faharoa io ihany koa dia mampianatra sahady ny mpianatra mba hahay hanazava kokoa ka hanome valinteny feno. Ny paikady tokony hampiasain’ny mpampianatra izany dia ny fampiasana fehezanteny manan-danja, sahaza ho an’ny mpianatra ary fehezanteny modely azon’ny mpianatra alaina tahaka. Eo amin’ny tranga voalohany ihany, dia hita taratra ihany koa ny haihodidina sy ny haikolontsaina. Tokony ho nanampy fanazavana fohy ny mpampianatra na nangataka izany tamin’ny mpianatra hafa mba hampitombo kokoa ny fahalalana sy ny hairaha ananan’ny mpianatra. Izany dia ahatarafana na voafehin’ny mpianatra ny lesona sy ny paikadim-panazavana sy ny serasera na tsia. Ny tranga faharoa dia famerenan-desona natao talohan’ny fanadinana, tsy dia hita firy ny resaka ifamaliana eo amin’ny mpampianatra sy ny mpianatra, fa saika ny mpampianatra no manana anjara fitenenana betsaka indrindra. Eto dia ny fanazavana no betsaka amin’ny teny ataon’ny mpampianatra, noho izany dia ny haifitenenana no tena misongadina kokoa eto amin’ity famerenan-desona ity. Ny olana eto amin’ity tranga faharoa ity dia tsy fantatra mazava na voafehin’ny mpianatra ny teknikan’ny fanadihadiana lahatsoratra sy tononkalo na tsia. Banga eto amin’ity fanaovana famerenan-desona ity ny fampiharana mivantana, izany hoe tokony ho naka lahatsoratra iray ny mpampianatra nanaovana fampiharana mivantana ilay famerenan-desona. Azo antoka kokoa amin’izay fotoana izay fa ho voarain’ny mpianatra ireo fahalalana sy fahaiza- manao ampitaina ho azy. Eo amin’ny lafiny hairaha, dia tsy hita soritra mazava ao anatin’ireo tranga roa nifanesy ireo ny fanomezan-danja ny hairaha tiana hampitaina any amin’ny mpianatra. Kanefa, tokony ho azo hitarina tsara mihitsy ireo lohahevitra ireo ary aompana amin’ny karazana hairaha. Isan’izany ireto o haihodidina tafiditra amin’izany ny fijerena ny foto-kevitra sy ny foto- dresaka ao amin’ny lahateny, ny fanangonana ny hevitra mikasika ny tontolon’ny seha-pitenenana dinihina. O haikirakira ny teny eto dia afaka mampianatra ny momba ny fijerena ny voambolana manan-danja sy ny teny manan-danja ao amin’ny lahateny, ny hevi-teny toy ny teny mitovy hevitra sy mifanohi-kevitra ary ny iray sahan-kevitra. Eto ihany koa no ampianarina ny mpianatra ny fomba fitrandrahana ny teny mpandamina sy ny tsimbalivalin-kevitra ao amin’ny lahateny. O haifitenenana eto no ampahafantarina ny mpianatra ny fomba fandrafetana fehezanteny tsirairay ary mandray ny hevitry ny lahatsoratra ka ahafahana mamintina izany. Eto ihany koa no ampianarina ny mpianatra ireo fomba fandrindrana ny lahatsoratra sy ny famintinana izany. O haikolontsaina ireo ohabolana sy tenina mpandinika maro samihafa dia azo ampianarina ny mpianatra, ary tena ilainy mihitsy aza izany. Eto no ampianarana ny kolontsaina misy eo amin’ny fiarahamonina. Hita eto koa ny fahaiza-mampifandray ny hodidina misy ao amin’ny lahatsoratra sy ny kolontsaina eo amin’ny fiarahamonina amin’ny alalan’ny ohabolana. Raha haravona ny fandinihina ireo tranga roa ireo dia hita fa tsy dia misongadina loatra ny hairaha omena ny mpianatra ao anatin’ny famerenan- desona ataon’ny mpampianatra. Tsy voatrandraka tsara ny fahafehezan’ny mpianatra izany hairaha izany, hany ka maivana ny famerenan-desona hita ao amin’ny kilasy iray. Ny mpampianatra ihany koa dia toy ny manatsidika fotsiny ny hairaha kendreny fa tsy manome amin’ny antsipirihany izany. Kanefa eto amin’ny famerenan-desona no tena misy ny maha zava-dehibe amin’ny fampianarana satria eto no anombanana voalohany ny fahalalana azon’ny mpianatra, eto ihany koa no anamafisana orina izany fahalalana izany ao amin’ny mpianatra ary ahafahana mamantatra na azon’ny mpianatra na tsia ary tratra na tsia ilay tanjona kendrena.